tartuNLP/wikipedia-smugri-20251201 huggingface dataset:
Sývota

Sývota (; myös "Sívota") on Kreikan kylä sekä samanniminen Igoumenítsan kunnan kunnallisyksikkö (Δημοτική Ενότητα Συβότων, "Dimotikí Enótita Syvóton") ja entinen itsenäinen kunta. Se sijaitsee Thesprotian alueyksikössä Epeiroksen alueella. Koko kunnallisyksikön väkiluku on 2 640 ja varsinaisen Sývotan kylän väkiluku 875 (vuonna 2011).
Sývotan kylä sijaitsee Joonianmeren rannalla linnuntietä noin 11 kilometriä etelään Igoumenítsan kaupungista. Se on saanut nimensä antiikin ajan Sybotan kaupungista. Sývotan kunnallisyksikkö käsittää Igoumenítsan kunnan läntisen keskiosan. Sývota oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Igoumenítsan kuntaan yhdessä Margarítin, Parapótamoksen ja Pérdikan kanssa, jolloin se muuttui uuden kunnan kunnallisyksiköksi.
Kylän edustalla sijaitsevat Sývotan saaret eli Ágios Nikólaos, Megálo Mourteméno ja Moúrtos eli Mávro Óros eli Sývota.
Kunnallisyksikön osat.
Sývotan kunnallisyksikkö muodostuu seuraavista kyläyhdyskunnista ja asutuksista:
Francesca Jones (tennispelaaja)

Francesca Jones (s. 19. syyskuuta 2000) on brittiläinen oikeakätinen tennispelaaja. Hän on voittanut urallaan viisi ITF-turnausta kaksinpelissä. Hän on sijoittunut WTA-maailmanlistalla parhaimmillaan sijalle 297 kesäkuussa 2019.
Tetrafylía

Tetrafylía (; virallisesti Δημοτική Ενότητα Τετραφυλίας, "Dimotikí Enótita Tetrafylías") on yksi Geórgios Karaïskákisin kunnan kunnallisyksiköistä ja entinen itsenäinen Kreikan kunta. Se sijaitsee Ártan alueyksikössä Epeiroksen alueella. Kunnallisyksikön väkiluku on 2 254 (vuonna 2011).
Tetrafylían kunnallisyksikkö käsittää Geórgios Karaïskákisin kunnan itäosan. Sen suurin asutus on Plátanoksen kylä. Tetrafylía oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Geórgios Karaïskákisin kuntaan yhdessä Irákleian kanssa, jolloin se muuttui uuden kunnan kunnallisyksiköksi.
Kunnallisyksikön osat.
Tetrafylían kunnallisyksikkö muodostuu seuraavista kyläyhdyskunnista ja asutuksista:
Kerttu Wartiainen

Kerttu (Gerdrud) Wartiainen (Olsonen-Wartiainen), vuoteen 1934 Olsoni (21. joulukuuta 1896 Helsinki – 21. elokuuta 1982 Helsinki) oli suomalainen opettaja, päätoimittaja ja keitto- ja tietokirjailija. 
Henkilöhistoria.
Wartiaisen vanhemmat olivat rovasti Carl Gustaf Olsoni ja Anna Eleonora (Elli) Öhquist ja puoliso vuodesta 1953 lehtori, kirjailija Eliel Wartiainen. Kerttu Wartiainen tuli ylioppilaaksi 1915 ja valmistui talousopettajaksi 1917 ja kansakoulunopettajaksi 1927. Hän oli talousopettaja Kymenlaakson kansanopistossa 1919–1922, kotitalouskoulun johtaja 1920–1922, Kalliolan setlementin emäntä 1922–1923, Helsingin kaupungin kotitalouskonsulentti 1927–1930 ja Marttaliiton 1930–1933, Seinäjoen piirisairaalan emäntä 1934–1936 ja talousopettaja Helsingin kansakouluissa 1936–1961. "Kotitalous"-lehden päätoimittajana Wartiainen toimi 1945–1953 ja "Kotikokin" 1953–1957.
Theodóriana

Theodóriana () on Kreikan kylä sekä samanniminen Kentriká Tzoumérkan kunnan kunnallisyksikkö (Δημοτική Ενότητα Θεοδωριάνων, "Dimotikí Enótita Theodoriánon") ja entinen itsenäinen kyläkunta. Se sijaitsee Ártan alueyksikössä Epeiroksen alueella. Koko kunnallisyksikön väkiluku on 173 ja varsinaisen Theodórianan kylän väkiluku 163 (vuonna 2011).
Theodórianan kylä sijaitsee Athamaniká-vuoristossa linnuntietä noin 40 kilometriä kaakkoon Ioánninasta ja noin 36 kilometriä koilliseen Ártasta. Theodórianan kunnallisyksikkö käsittää alueen Kentriká Tzoumérkan kunnan koillisosassa. Theodóriana oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Kentriká Tzoumérkan kunnaksi yhdessä Ágnantan, Athamanían ja Melissourgoín kanssa, jolloin se muuttui uuden kunnan kunnallisyksiköksi.
Kunnallisyksikön osat.
Theodórianan kunnallisyksikkö muodostuu seuraavista kyläyhdyskunnista ja asutuksista:
Thesprotikó

Thesprotikó () on Kreikan kylä sekä samanniminen Ziróksen kunnan kunnallisyksikkö (Δημοτική Ενότητα Θεσπρωτικού, "Dimotikí Enótita Thesprotikoú") ja entinen itsenäinen kunta. Se sijaitsee Prévezan alueyksikössä Epeiroksen alueella. Koko kunnallisyksikön väkiluku on 4 075 ja varsinaisen Thesprotikón kylän väkiluku 1 363 (vuonna 2011).
Thesprotikón kylä sijaitsee linnuntietä noin 20 kilometriä luoteeseen Ártasta. Thesprotikón kunnallisyksikkö käsittää Ziróksen kunnan keskiosat. Thesprotikó oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Ziróksen kunnaksi yhdessä Anógeion, Filippiádan ja Kranéan kanssa, jolloin se muuttui uuden kunnan kunnallisyksiköksi.
Kunnallisyksikön osat.
Thesprotikón kunnallisyksikkö muodostuu seuraavista kyläyhdyskunnista ja asutuksista:
Vathýpedo

Vathýpedo () on Kreikan kylä sekä samanniminen Vóreia Tzoumérkan kunnan kunnallisyksikkö (Δημοτική Ενότητα Βαθυπέδου, "Dimotikí Enótita Vathypédou") ja entinen itsenäinen kyläkunta. Se sijaitsee Ioánninan alueyksikössä Epeiroksen alueella. Kylän ja kunnallisyksikön väkiluku on 86 (vuonna 2011).
Vathýpedon kylä sijaitsee linnuntietä noin 19 kilometriä itään Ioánninasta. Vathýpedon kunnallisyksikkö käsittää alueen Vóreia Tzoumérkan kunnan pohjoisosissa. Vathýpedo oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Vóreia Tzoumérkan kunnaksi yhdessä Kalaríteen, Katsanochórian, Matsoúkin, Prámantan, Syrrákon ja Tzoumérkan kanssa, jolloin se muuttui uuden kunnan kunnallisyksiköksi.
Vlachérna

Vlachérna () on Kreikan kylä sekä samanniminen Ártan kunnan kunnallisyksikkö (Δημοτική Ενότητα Βλαχέρνας/Βλαχερνών, "Dimotikí Enótita Vlachérnas/Vlachernón") ja entinen itsenäinen kunta. Se sijaitsee Ártan alueyksikössä Epeiroksen alueella. Koko kunnallisyksikön väkiluku on 2 941 ja varsinaisen Vlachérnan kylän väkiluku 374 (vuonna 2011).
Vlachérnan kylä sijaitsee noin kaksi kilometriä koilliseen Ártan kaupungista. Se on saanut nimensä Vlachérnan luostarista. Vlachérnan kunnallisyksikkö käsittää alueen Ártan kunnan keskiosissa Pournárin tekojärven länsipuolella. Sen suurin asutus on Grammenítsan kylä.
Vlachérna oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Ártan kuntaan yhdessä Amvrakikóksen, Filothéin ja Xirovoúnin kanssa, jolloin se muuttui uuden kunnan kunnallisyksiköksi.
Kunnallisyksikön osat.
Vlachérnan kunnallisyksikkö muodostuu seuraavista kyläyhdyskunnista ja asutuksista:
Vovoúsa

Vovoúsa () on Kreikan kylä sekä samanniminen Zagórin kunnan kunnallisyksikkö (Δημοτική Ενότητα Βοβούσης, "Dimotikí Enótita Vovoúsis") ja entinen itsenäinen kyläkunta. Se sijaitsee Ioánninan alueyksikössä Epeiroksen alueella. Kylän ja kunnallisyksikön väkiluku on 115 (vuonna 2011).
Vovoúsan kylä sijaitsee Aóos-joen varrella linnuntietä noin 35 kilometriä koilliseen Ioánninasta. Vovoúsan kunnallisyksikkö käsittää alueen Zagórin kunnan koillisosassa. Vovoúsa oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Zagórin kunnaksi yhdessä Anatolikó Zagórin, Kentrikó Zagórin, Pápigkon ja Týmfin kanssa, jolloin se muuttui uuden kunnan kunnallisyksiköksi.
Tottenham Court Roadin metroasema

Tottenham Court Road on Camdenissa sijaitseva Lontoon metron asema Central Linellä ja Northern Linellä. Se sijaitsee Oyster-vyöhykkeellä 1.
Tottenham Court Road tulee myös olemaan Crossrailin asema sen avautuessa loppuvuodesta 2019. Asemaa on paranneltu huomattavasti 2010-luvulla Crossrailia varten.
Xirovoúni (kunnallisyksikkö)

Xirovoúni (; virallisesti Δημοτική Ενότητα Ξηροβουνίου, "Dimotikí Enótita Xirovouníou") on yksi Ártan kunnan kunnallisyksiköistä ja entinen itsenäinen Kreikan kunta. Se sijaitsee Ártan alueyksikössä Epeiroksen alueella. Kunnallisyksikön väkiluku on 3 184 (vuonna 2011).
Xirovoúnin kunnallisyksikkö käsittää Ártan kunnan pohjoisosan. Se on saanut nimensä seudun Xirovoúni-vuoresta. Kunnallisyksikön suurin asutus on Kampín kylä. Xirovoúni oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Ártan kuntaan yhdessä Amvrakikóksen, Filothéin ja Vlachérnan kanssa, jolloin se muuttui uuden kunnan kunnallisyksiköksi.
Kunnallisyksikön osat.
Xirovoúnin kunnallisyksikkö muodostuu seuraavista kyläyhdyskunnista ja asutuksista:
Charlotte Mary Yonge

Charlotte Mary Yonge (11. elokuuta 1823 Otterbourne, Hampshire, Englanti – 24. maaliskuuta 1901 Otterbourne, Hampshire, Englanti) oli englantilainen kirjailija, joka kirjoitti Englannin kirkon piirissä. Hänen kirjansa vahvistivat Oxfordin liikkeen vaikutusvaltaa. Hänen laaja tuotantonsa on pääasiassa loppuunmyyty. 
Kirjailijantyönsä ohella Yonge oli vuosikymmeniä toimittajana tytöille suunnatussa lehdessä The Monthly Packet, johon hän kirjoitti uskonnollisia kirjoitelmia ja muotokuvia historiallisista henkilöistä.
Yongen kirjat olivat aikansa bestsellereitä. Hän kuvaa niissä viktoriaanista elämää, ja niiden henkilöhahmot ovat hyvin eläviä. Hänen elämäntyönsä on tulossa yhä enemmän akateemisen tutkimuksen kohteeksi.
Tunnetuin hänen teoksistaan on "The Heir of Redclyffe", jota on edelleen saatavana. Teoksista on suomennettu kahteen kertaan "The Little Duke" ("Pikku herttua").
Younge sai kotiopetusta isältään latinassa, kreikassa, ranskassa, Eukleiden matematiikan alkeissa ja algebrassa. Isän opetus oli ankaraa.
Yongen henkinen opastaja oli Oxford-liikkeessä vaikuttanut John Keble.
Psykedeelinen henkisyys

Psykedeelinen henkisyys on uusi uskonnollinen liike, jossa on keskeistä psykedeeleistä saatavat hengelliset kokemukset. Sen nykyisen muodon perustajana pidetään brittiläistä kirjailija Aldous Huxleyta. Psykedeelien käyttöhistoria mystisten kokemusten aikaansaamisessa on tosin hyvinkin pitkä monissa kulttuureissa. 
Historia.
Huxley kokeili lääkäri Humphrey Osmondin esittelemänä meskaliinia vuonna 1953 ja tuli vaikuttuneeksi kokemuksestaan niin, että päätti kirjoittaa kokemuksistaan kirjan "Tajunnan ove"t, jossa hän vertasi psykedeelisiä kokemuksiaan perinteisten uskontojen mystikkojen vastaaviin kokemuksiin. Tässä tilassa hän koki saaneensa tietoa todellisuuden syvimmästä olemuksesta ja esimerkiksi paratiisista. Psykedeelinen henkisyys pysyi melko elitistisenä 1950-luvulla, mutta psykologi Timothy Leary toi ne laajempaan julkisuuteen ja synnytti niistä oman alakulttuurin. Psykedeelistä henkisyyttä hallitsivat pitkään itämaisten uskontojen käsitteet, mutta 2000-luvun alussa tehdyn arvion mukaan liike olisi muuttumassa uuspakanalliseen suuntaan. Esimerkiksi vuonna 2000 kuollut psykedeelisen henkisyyden merkittävä edustaja Terence McKenna uskoi, että hallusinogeeneillä olisi ollut merkittävä osa ihmisen hengellisyyden ja rationaalisuuden syntyyn.
Sydän on yksinäinen harhailija

Sydän on yksinäinen harhailija ("The Heart Is a Lonely Hunter") on Robert Ellis Millerin ohjaama yhdysvaltalainen draamaelokuva vuodelta 1968. Se perustuu Carson McCullersin vuonna 1940 ilmestyneeseen romaaniin "Yksinäinen sydän", jonka tapahtumat on elokuvassa siirretty 1930-luvulta 1960-luvulle.
Juoni.
Kuuromykkä, sydämellinen hopeakaivertaja Singer (Alan Arkin) muuttaa pikkukaupunkiin ollakseen lähellä sairaalaan joutunutta ystäväänsä Antonapoulosta, kuuromykkää ja oikukasta miestä. Mies vuokraa huoneen perheen luota, jonka 16-vuotias tytär Mick (Sondra Locke) alkaa oppia suhtautumaan erilaisuuteen. Hyväsydäminen Singer auttaa muita ihmisiä, mutta kukaan ei auta häntä kun hän sitä tarvitsisi. Etelävaltioihin sijoittuvan tarinan sivuteemana ovat rotukysymykset.
Tuotanto.
Elokuva kuvattiin Selman pikkukaupungissa Alabamassa.
Vastaanotto.
Sekä Arkin että Locke tekivät elokuvassa debyyttiroolinsa, ja molemmat olivat niistä sekä Oscar- että Golden Globe-ehdokkaina.
"Helsingin Sanomien" Paula Talaskivi näki elokuvassa paitsi etelävaltioiden pikkukaupunkielämän kuvausta, myös ”luontevan jäntevästi kehiteltyä kerrontaa aktiivisen sydämen hyvistä töistä ympäristössä, jossa pienet ilot tukahtuvat jatkuviin köyhyyden, sairauden, rajoittuneisuuden, vihan, ennakkoluulojen ja tyhmyyden aiheuttamiin vastoinkäymisiin”. Hän kirjoitti, että elokuvan rankan toiminnalliset jaksot pelastavat elokuvan sortumasta romaanin nyyhkyversioksi.
Karen Barritza

Karen Barritza (syntyjään Barbat, s. 3. heinäkuuta 1992 Aalborg, Tanska) on tanskalainen oikeakätinen tennispelaaja, joka on edustanut maataan Fed Cupissa. Hänen sijoituksensa 1. lokakuuta 2018 WTAn kaksinpelirankingissa oli 653 ja nelinpelirankingissa 756. Barritza voitti vuoden 2013 Tampere Openin naisten kaksinpelin.
Elisabeth Stubb

Elisabeth Stubb (s. 1980) on suomalainen filosofian tohtori. Hän on ollut ryhmässä, joka sai tiedonjulkistamisen valtionpalkinnon vuonna 2016 verkkopalvelusta "Albert Edelfelts brev".
Stubbin väitöskirjan (2012) aiheena on Leo Mechelin, ja hän on kirjoittanut myös elämäkertakirjan "Leo Mechelin" (2018).
Silvia Hosseini

Silvia Hosseini (s. 1982 Teheran, Iran) on suomalais-iranilainen esseisti, kriitikko ja äidinkielen ja kirjallisuuden opettaja. Hän on koulutukseltaan filosofian maisteri.
Hosseini on ollut kirjallisuus- ja kulttuurilehti Särön vieraileva päätoimittaja.
Hosseinin esikoisteos "Pölyn ylistys" ilmestyi helmikuussa 2018. Teos voitti Kalevi Jäntin palkinnon, ja se oli Helsingin Sanomien kirjallisuuspalkintoehdokkaana.
Alise Vaidere

Alise Vaidere (s. 20. huhtikuuta 1988 Riika, Latvia) on latvialainen oikeakätinen tennispelaaja.
Ura.
Vaidere aloitti tenniksen pelaamisen 7-vuotiaana. Vuonna 2007 hän voitti Tampere Openin naisten kaksinpeliturnauksen. Vaidere päihitti finaalissa tanskalaisen Hanne Skak Jensenin erävoitoin 2-0. Se jäi Vaideren ainoaksi ITF-turnausvoitoksi hänen urallaan.
Gertrude Jekyll

Gertrude Jekyll (29. marraskuuta 1843 Lontoo — 8. joulukuuta 1932) oli brittiläinen maisema-arkkitehti, joka nosti luonnollisen puutarhan suosioon. 
Jekyll syntyi varakkaaseen perheeseen, ja harrasti maalausta vuoteen 1891, jolloin hänen heikkenevä näkönsä alkoi aiheuttaa ongelmia. Silloin Jekyll kiinnitti huomionsa puutarhasuunnitteluun. Hänen tavoitteenaan oli yksinkertaisuus, hallittu sekasorto ja mökkipuutarhoiden tunnelma. 
Jekyll suosi monivuotisia kasveja, ja yhdisteli perennoja, varpuja, pensaita ja köynnöksiä, täydentäen penkkejään yksivuotisilla kukilla. Hän järjesti kukat usein värien mukaan käyttäen asteittain muuttuvan spektrin keskellä vastaväriä koristeellisina yksityiskohtina.
Jekyll kirjoitti lukuisia artikkeleita William Robinsonin julkaisemiin puutarhalehtiin kuten "Country Life". Hän kirjoitti myös joitakin opaskirjoja, mutta vaikutti eniten puutarhoilla, jotka suunnitteli yhdessä arkkitehti Edwin Lutyensin kanssa.
Martina Balogová

Martina Balogová (s. 17. toukokuuta 1990 Košice, Tšekkoslovakia) on slovakialainen vasenkätinen tennispelaaja. Vuoden 2008 Tampere Openin naisten kaksinpelissä hän saavutti ensimmäisen sijan Hanne Skak Jensenin jäädessä hopealla.
Lilla Barzó

Lilla Barzó (s. 2. syyskuuta 1996) on unkarilainen oikeakätinen tennispelaaja. Istvan Hajnal on valmentanut häntä.
Ura.
Barzó aloitti tenniksen pelaamisen 7-vuotiaana. Hän voitti vuoden 2015 Tampere Openin naisten kaksinpelin. Barzó voitti turnauksen finaalissa tanskalaisen Karen Barritzan.
Betuliinihappo

Betuliinihappo on betuliinin luonnossa esiintyvä pentasyklinen lupaanityyppinen triterpeenijohdannainen. Betuliinihappoa esiintyy useissa koivukasveissa (Betulaceae) kuten esimerkiksi rauduskoivun ("Betula pendula") tuohessa.
Tiia Peltonen

Tiia Peltonen (s. 8. kesäkuuta 1995) on suomalainen jalkapalloilija, joka edustaa tanskalaista FC Nordsjællandia. Hän on pelipaikaltaan puolustaja. Peltonen pelasi Suomen naisten maajoukkueessa ensimmäisen maaottelunsa maaliskuussa 2018 Kypros Cupissa Sveitsiä vastaan. Hänet valittiin Naisten Liigan Vuoden puolustajaksi 2018. Peltonen pelasi kauteen 2018 saakka PK-35 Vantaassa ja kaudet 2019–2020 Åland Unitedissa. Hän voitti Suomen-mestaruuden kausina 2014, 2015, 2016, 2018 ja 2020.
Anna Atkins

Anna Atkins (o.s. Children, 16. maaliskuuta 1799 – 9. kesäkuuta 1871) oli brittiläinen valokuvaaja ja kasvitieteilijä. Hän oli yksi ensimmäisistä, joka käytti valokuvausta tutkimustyössä.
Atkins kuvitti piirroksin isänsä John George Childrenin englanniksi kääntämän Jean-Baptiste Lamarckin teoksen simpukoista, mutta hän oli itse kiinnostunut ennen kaikkea kasvitieteestä.
Hän tutustui valokuvaukseen kirjeenvaihdossa sen keksijän William Henry Fox Talbotin kanssa heti kun se oli keksitty, ja opetteli tekemään kasvinäytteistä kuvia perhetuttu John Herschelin kehittämällä tekniikalla ilman kameraa, valottamalla ne suoraan paperille. Ensimmäinen teos oli sarja kaikista Britannian levälajeista.
Maija Sirkjärvi

Maija Sirkjärvi (s. 1980) on koulutukseltaan kauppatieteiden maisteri. Hän on työskennellyt muun muassa ekonomistina ja tutkijana.
Sirkjärvi sai vuonna 2018 Kalevi Jäntin palkinnon teoksesta "Barbara ja muita hurrikaaneja". Hän on osallistunut WSOY:n Kirjan vuosi -kilpailuun novellikokoelmakäsikirjoituksella "Lemmikki ja muita novelleja" ja sijoittui toiseksi. Raati luonnehti kokoelmaa sanoin: ”Kokoelma erottui kilpailun runsaasta novellitarjonnasta omaperäisillä aiheillaan ja varmaotteisella kerronnallaan.”
Kauppalehdessä Tommi Aitio Sirkjärveä ilmiselvänä lahjakkuutena: ”Aavemainen lyhytproosa edustaa omanlaistaan virtausta suomalaisessa nykykirjallisuudessa.”
Kleopatra IV

Kleopatra IV (, noin 135 eaa. – 112 eaa.) oli Egyptin kuningatar ja Ptolemaiosten hallitsijasuvun jäsen. Hänen isänsä faarao Ptolemaios VIII oli hänen äitinsä Kleopatra III:n eno. Kleopatra IV oli keskimmäinen kolmesta sisaresta. Hän meni naimisiin veljensä Ptolemaios IX:n kanssa. Kun he tavoittelivat liikaa valtaa, äitikuningatar pakotti heidät eroon. Kleopatra IV lähti Kyprokselle ja hankki oman armeijan. Hän johdatti armeijansa serkkunsa, Seleukidien kuningas Antiokhos IX Kyzikenoksen luo ja meni tämän kanssa naimisiin. Antiokhos kävi paraikaa sisällissotaa, jonka kuluessa Kleopatra jäi vangiksi Antiokiassa ja teloitettiin.
Tampereen yliopiston rakennetun ympäristön tiedekunta

Rakennetun ympäristön tiedekunta (lyhenne BEN) on yksi Tampereen yliopiston seitsemästä tiedekunnasta. Tiedekunta aloitti toimintansa vuoden 2019 alusta, kun aikaisemmat Tampereen yliopisto ja Tampereen teknillinen yliopisto yhdistyivät uudeksi Tampereen yliopistoksi. Tiedekunta on muodostettu yhdistämällä entisen TTY:n talouden ja rakentamisen tiedekunnasta arkkitehtuurin ja rakennustekniikan opintosuunnat rakennustekniikan tohtoriohjelman kanssa.
Tutkinto-ohjelmat ja tutkimusalueet.
Tekniikan ja luonnontieteiden tiedekuntaan kuuluvat seuraavat tutkinto-ohjelmat. Sulkuihin on merkitty kunkin opintosuunnan ainejärjestö.
Tiedekunnassa tehdään lisäksi tutkimusta seuraavilla päätutkimusalueilla:
Pecorino di Filiano

Pecorino di Filiano on italialainen lampaanmaitojuusto.
Pecorino di Filiano on lähtöisin Etelä-Italian Basilicatan alueelta. Filiano on paikallinen kylä, jonka nimi viittaa villan kehräämiseen (). Historiallisissa lähteissä juuston valmistus mainitaan jo ainakin vuodesta 1600 lähtien ja nimen perusteella alue lienee ollut tunnettu lampaistaan jo pitkään. Nykyisin juustolla on EU:n suojattu alkuperänimitys.
Juusto valmistetaan Gentile di Puglia, Lucania, Leccese, Comisana tai Sarda rotuisten lampaiden maidosta. Lampaat voivat mypös olla edellä mainittujen rotujen sekoituksia. Valmistettaessa lampaanmaito lämmitetään 36–40 °C lämpötilaan, jolloin sen sekaan lisätään lampaasta tai vuohesta peräisin oleva juoksute. Juusto suolataan joko kuivasuolaamalla tai suolaliemessä. Kypsymisaika riippuu juustotyypistä. "Semistagionato" kypsyy 2–5 kuukautta ja "Stagionato" yli 6 kuuakutta. Valmis juusto on väriltään keltaista, joskin se ruskenee pitkään kypsytettynä. Juustolla on makea ja hienovarainen maku, joka voimistuu kypsymisasteen mukaan.
Juustoa käytetään tavallisena pöytäjuustona tai juustoraasteena. Suurin osa tuotannosta myydään paikallisiin myymälöihin.
Zhenqi Barthel

Zhenqi Barthel (s. 9. tammikuuta 1987) on saksalainen, kiinalaissyntyinen pöytätennispelaaja, joka on saavuttanut kaksi Euroopan-mestaruusmitalia.
Barthel pelasi Pekingin olympialaisissa 2008 Saksan joukkueessa, joka sijoittui joukkuekilpailussa jaetulle yhdeksännelle sijalle. Hän saavutti Stuttgartin EM-kilpailuissa 2009 pronssia nelinpelissä Kristin Silbereisenin parina. Schwechatin EM-kilpailuissa 2013 Barthel saavutti nelinpelissä hopeaa parinaan Shan Xiaona. He hävisivät loppuottelussa maannaisilleen Petrissa Soljalle ja Sabine Winterille.
Barthel on maailmanrankingissa sijoittunut parhaimmillaan 46:nneksi helmikuussa 2012.
Barthel on naimisissa portugalilaisen pöytätennispelaajan Tiago Apolónian kanssa.
Pauline Stenberg

Pauline Teresa Stenberg (aiemmin "Oker-Blom", s. 19. syyskuuta 1950 Helsinki) on suomalainen maatalouden ja metsätieteen tohtori, joka on Helsingin yliopiston metsäinventoinnin emeritaprofessori.
Oker-Blom tuli ylioppilaaksi Munkkiniemen ruotsinkielisestä yhteiskoulusta (Munksnäs svenska samskola) 1969. Hän valmistui Helsingin yliopistosta filosofian maisteriksi matematiikka pääaineenaan 1973. Hän väitteli 1987 Helsingin yliopiston maatalous-metsätieteellisessä tiedekunnassa. Pauline Oker-Blomin englanninkielinen väitöskirja (1986) oli otsikoitu "Photosynthetic radiation regime and canopy structure in modeled forest stands" (suom. "Metsikön valoilmasto ja latvuston rakenne"). Hänestä tuli Suomen ensimmäinen metsätieteestä väitellyt nainen. Hän oli vuodesta 1991 Helsingin yliopiston metsäbiologian dosentti ja Joensuun yliopiston (nyk. Itä-Suomen yliopiston) metsäekologian dosentti.
Oker-Blom työskenteli matematiikan tuntiopettajana vuosina 1974–1978. 1980-luvun alusta lähtien hän työskenteli tutkimusapulaisena ja väitöskirjatyöntekijänä Helsingin yliopiston metsänhoidon laitoksella (myöhemmin metsäekonomian laitos). Väitöksensä jälkeen hän työskenteli Helsingin yliopistossa tutkijana pääosin Suomen Akatemian rahoittamana. Vuosina 1989–1990 hän oli vuoden vierailevana tutkijana Georgian yliopistossa Yhdysvalloissa. Stenberg oli Helsingin yliopiston professori elokuusta 2007 lähtien ja jäi sittemmin eläkkeelle.
1990-luvun lopulta lähtien on Stenberg tutkinut metsän inventointia kvantitatiivisen kaukokartoituksen avulla, eli tulkitsemalla satelliittihin tai lentokoneisiin sijoitettujen heijastavan säteilyn mittausinstrumenttien aineistoa. Työ pohjautuu teoreettisiin matemaattisiin malleihin, metsän reflektiospektrin simuloimiseen ja mallien testaamiseen kansainvälisten tutkijaryhmien yhteistyönä. Tavoitteena oli kehittää nopeita, luotettavia ja tehokkaita metsänarvioinnin menetelmiä muun muassa lehtipinta-alan ja biomassan arvioimiseksi laajoilta alueilta.
Vuoteen 2007 mennessä Stenberg oli julkaissut noin sata tieteellistä artikkelia tutkimusalaltaan, erityisesti metsän tuotannon ekologian ja kaukokartoituksen piiristä. Hän osaltaan toimitti ja toimi tarkastajana alansa johtavissa kansainvälisissä julkaisuissa. 
Vuonna 1995 kansainvälisten metsäntutkimusjärjestöjen liitto (IUFRO) myönsi Stenbergille viiden vuoden välein jaettavan Scientific Achievement Award -tutkimuspalkinnon. Hän on ollut Suomen Tiedeseuran jäsen vuodesta 2015.
Susanne Wiedmer

Susanne Kristina Wiedmer (s. 19. huhtikuuta 1969) on suomalainen filosofian tohtori ja Helsingin yliopiston analyyttisen kemian dosentti ja nykyään analyyttisen kemian professori. Vuosina 2018-2022 hän oli virkavapaalla Helsingin yliopistosta ja työskenteli laatupäällikkönä yksityisessä yrityksessä. 
Wiedmer valmistui filosofian maisteriksi (orgaaninen kemia) Helsingin yliopistosta (1993) ja filosofian tohtoriksi analyyttisen kemian alalta (1998). Hän on ollut Helsingin yliopiston analyyttisen kemian dosentti vuodesta 2001. Lisäksi vuosina 2010–2013 hän toimi vastaavassa asemassa (adjunct professor) Alabaman yliopistossa Yhdysvalloissa.
Hän työskenteli post-doc-tutkijana 1998–1999 Indianan yliopistossa Yhdysvalloissa. Vuosina 1999–2002 hän Suomen Akatemian rahoittama post-doc-tutkija ja 2002–2008 vanhempi tutkija. Vuosina 2007–2012 hän toimi yliopistolehtorina ja vuonna 2015 professorina Helsingin yliopiston kemian laitoksella. Vuosina 2018-2022 hän oli virkavapaalla ja työskenteli laatupäällikkönä suomalaisyrityksessä.
Hänen tieteellinen tuotantonsa liittyy analyyttisen kemian alaan, esimerkiksi kromatografiaan. 
Wiedmer on ollut Suomen Tiedeseuran jäsen vuodesta 2014.
Replicas

Replicas on brittiläisen uuden aallon yhtyeen Tubeway Armyn toinen ja viimeinen studioalbumi. Sen julkaisi Beggars Banquet Records huhtikuussa 1979. Albumi nauhoitettiin Gooseberry Sound Studiosissa ja Regents Park Recording Companyssa Lontoossa joulukuusta 1978 helmikuuhun 1979.
"Replicasin" kappale ”Are ’Friends’ Electric?” sijoittui Britannian singlelistan 1. sijalle, jonka jälkeen albumi puolestaan sijoittui Britannian albumilistan 1. sijalle.
Kappaleet.
Kaikki kappaleet säv. ja san. Gary Numan.
Are ”Friends” Electric?

Are ”Friends” Electric? on brittiläisen uuden aallon yhtyeen Tubeway Armyn kappale vuodelta 1979. Se julkaistiin singlenä yhtyeen vuoden 1979 albumilla "Replicas". Kappale sijoittui Britannian singlelistan 1. sijalle ja pysyi sijalla neljä viikkoa, pysyen listalla yhteensä 14 viikkoa.
Moottori (lehti)

Moottori on vuonna 1925 perustettu aikakauslehti, joka ilmestyy 12 kertaa vuodessa. Lehteä julkaisee Autoliitto ja sitä kustantaa Moottori Media Oy. Lehden levikki on (2017).
Lehti on Autoliiton jäsenlehti.
Brixtonin metroasema

Brixton on Lontoon metron metroasema Lambethissa, Lontoossa. Se sijaitsee Oyster-vyöhykkeellä 2. Se on Victoria Linen eteläinen pääteasema. Asemalta on vaihtoyhteys läheiselle Brixtonin rautatieasemalle.
Poldy Bird

Leopoldina Bird (16. joulukuuta 1941 Paraná, Argentiina – 1. kesäkuuta 2018 Buenos Aires, Argentiina) oli argentiinalainen runoilija ja kirjailija. Hänet tunnettiin nimellä Poldy Bird.
Elämäkerta.
Poldy Bird syntyi vuonna 1941 Entre Ríosin maakunnan pääkaupungissa Paranássa, Argentiinassa. Hän muutti jo pienenä perheensä kanssa maan pääkaupunkiin Buenos Airesiin. Hän sai saman nimen kuin äitinsä Leopoldina Emilia Lichtschein Laferriere de Bird Mosconi, joka oli myös kirjailija. Hänen isänsä oli Enrique Bird Mosconi, kenraali Enrique Mosconin veljenpoika. Bird jäi äidittömäksi 8-vuotiaana.
Bird julkaisi 16-vuotiaana runon "La Prensassa" sekä muita juttuja lehdissä kuten "Maribel" ja "Vosotros". Hänen isänsä oli puolustusvoimissa, joten perhe asui neljän vuoden ajan Monte Caserosissa Corrientesin maakunnassa Birdin ollessa lukiossa. Bird meni naimisiin Martin Renaudin kanssa, johon hän tutustui 17-vuotiaana. Hän synnytti ensimmäisen lapsensa Verónican 20-vuotiaana. Tuolloin hän alkoi kirjoittaa teosta, josta hän tuli myös kuuluisaksi. Kyseinen kirja, "Cuentos para Verónica" julkaistiin vuonna 1969, ja se menestyi erinomaisesti. Pari vuotta myöhemmin Bird julkaisi teoksen "Cuentos para leer sin rímmel". Kyseisiä kirjoja on myyty vuosien mittaan eri painoksissa yli 3,6 miljoonaa kappaletta.
Bird irtisanoutui työstään "Vosotrosin" johtajana vuonna 1975 ja perusti miehensä kanssa Orión-kustantamon. Orión julkaisi Birdin kirjojen lisäksi myös muun muassa kirjailijoiden Katherine Mansfield, Arnaldo Rascovsky, Antonio Di Benedetto ja Silvina Ocampo kirjoja. Birdin mies kuoli sydänkohtaukseen vuonna 1977. Birdin tarinasta "Mamá de niebla" tehtiin elokuva nimeltä "Días de ilusión" vuonna 1980. Sen ohjasi Fernando Ayala ja sen pääosaa näytteli Andrea del Boca. Orión sulki ovensa 26 vuoden jälkeen talouskriisin vuoksi vuonna 2001.
Birdin tytär Verónica Renaud kuoli aivohalvaukseen 25. lokakuuta 2008. Bird kuoli puolestaan hengitysvaivan seurauksena Ramos Mejían sairaalassa 1. kesäkuuta 2018. Hän oli kuollessaan 76-vuotias.
ICARUS

ICARUS (engl. "International Centre for Archival Research") on vuonna 2007 perustettu eurooppalaisten muistiorganisaatioiden verkosto, jonka toiminnassa korostuu digitaaliseksi muuttuvan tiedon hallinta. Kansallisarkisto on ollut järjestön jäsen vuodesta 2012. ICARUKSEN hallinnoimia verkkopalveluita ovat mm. yksityisarkistojen digitoitujen kuvien pitkäaikaissäilytystä varten perustettu ja keskiaikaisten asiakirjojen hakuportaali Monasterium.
Margaret Molesworth

Maud Margaret (Mall) Molesworth (o.s. Mutch; 18. lokakuuta 1894 Brisbane, Queensland, Australia – 9. heinäkuuta 1985 Sydney, Uusi Etelä-Wales, Australia) oli australialainen tennispelaaja.
Ura.
Molesworth nai 19. kesäkuuta 1918 Bevil Hugh Molesworthin. Heidän ainoa lapsensa oli Hugh (1925–1960). Hän voitti kaksi ensimmäistä Australian avoimen tennisturnauksen naisten kaksinpeliä, vuonna 1922, ja 1923. Molesworth voitti kumpanakin vuonna finaalissa Esna Boydin erin 2–0. Hän päätti jo lopettaa urheilun 1924 terveydellisistä syistä, mutta palasi tenniskentille muutamaa vuotta myöhemmin. Vuonna 1934 Molesworth pelasi jälleen Australian avoimen tennisturnauksen naisten kaksinpelin finaalissa, mutta hävisi sen Joan Hartiganille erävoitoin 0–2. Hänelle myönnettiin British Empire Medal vuonna 1972.
The Pleasure Principle

The Pleasure Principle on englantilaisen muusikon Gary Numanin esikoissooloalbumi. Sen julkaisi Beggars Banquet Records syyskuussa 1979. Albumi nauhoitettiin Marcus Music AB:ssä Lontoossa. "The Pleasure Principle" sijoittui Britannian albumilistan 1. sijalle ja oli listalla yhteensä 22 viikkoa.
Albumi valittiin vuonna 2005 hakuteokseen "1001 albumia jotka jokaisen on kuultava edes kerran eläessään".
Kappaleet.
Kaikki kappaleet säv. ja san. Gary Numan ellei toisin mainita.
Esna Boyd

Esna Boyd Robertson (o.s. Boyd; 21. syyskuuta 1899 Melbourne, Victoria, Australia – 13. marraskuuta 1966 Skotlanti) oli australialainen tennispelaaja.
Saavutukset.
Boyd pelasi seitsemän kertaa peräkkäin Australian avoimen tennisturnauksen naisten kaksinpelin finaalissa 1922–1928, ja voitti kultaa vuonna 1927.
Sukulaiset.
Boydin isä James Boyd oli poliitikko. Hänen äitinsä oli Emma Flora McCormack. Boyd nai Angus Robertsonin maaliskuussa 1929. He saivat William-pojan 1930 ja Mary-tyttären 1933.
Anna Harrison

Anna Tuthill Symmes Harrison (25. heinäkuuta 1775 Morristown – 25. helmikuuta 1864 Ohio) oli Yhdysvaltain yhdeksännen presidentin William Henry Harrisonin vaimo ja Yhdysvaltain ensimmäinen nainen (4. maaliskuuta 1841 – 4. huhtikuuta 1841). Harrison oli nainut William Henryn vuonna 1795. Hän kuoli 25. helmikuuta 1864 88-vuotiaana.
Nancy Lyle

Nancy Margaret Maltwood (o.s. Lyle, aiemmin Glover; 26. helmikuuta 1910 Lontoo, Englanti – 1986) oli brittiläinen tennispelaaja, joka pelasi aktiivisesti 1930-luvulla. Hänen saavutuksiinsa kuuluu Australian avoimen tennisturnauksen naisten nelinpelin kulta 1935 Evelyn Dearmanin parina.
Hänen isänsä Leonard oli poliitikko Yhdistyneen kuningaskunnan konservatiivipuolueessa.
Guo Yue

Guo Yue (s. 17. heinäkuuta 1988) on kiinalainen pöytätennispelaaja. Hän voitti urallaan kaksi olympiakultaa joukkuekilpailussa ja kymmenen maailmanmestaruutta, joista yksi tuli naisten kaksinpelistä, kolme naisten nelinpelistä, kaksi sekanelinpelistä ja neljä joukkuekilpailusta.
Guo saavutti ensimmäisen arvokisamitalinsa Pariisin MM-kilpailuissa 2003, kun hän sijoittui naisten nelinpelissä hopealle parinsa Niu Jianfengin kanssa. Seuraavana vuonna Ateenan olympialaisissa he saavuttivat nelinpelissä pronssia. Aiemmin samana vuonna Guo oli voittamassa ensimmäistä joukkuekilpailun maailmanmestaruuttaan Dohan turnauksessa. Shanghain MM-kilpailuissa 2005 hän voitti kultaa sekanelinpelissä Wang Liqinin parina sekä saavutti hopeaa naisten nelinpelissä Niun kanssa ja pronssia kaksinpelissä. Bremenin MM-kilpailuissa 2006 Guo kuului jälleen joukkuekilpailun kultamitalisteihin. Zagrebin MM-kilpailut 2007 olivat hänen uransa menestyksekkäimmät kisat, sillä hän voitti kultaa kaksinpelissä ja Wangin parina sekanelinpelissä sekä saavutti hopeaa naisten nelinpelissä parinaan Li Xiaoxia. Guangzhoun MM-kilpailuissa 2008 Guo kuului jälleen joukkuekilpailun maailmanmestareihin. Pekingin olympialaisissa 2008 hän voitti joukkuekilpailussa kultaa Zhang Yiningin ja Wang Nanin kanssa sekä saavutti kaksinpelissä pronssia hävittyään välierissä Wang Nanille mutta voitettuaan pronssiottelussa Singaporen Li Jia Wein.
Yokohaman MM-kilpailuissa 2009 Guo ja Li Xiaoxia voittivat kultaa nelinpelissä, minkä lisäksi Guo saavutti hopeaa kaksinpelissä hävittyään loppuottelussa maannaiselleen Zhang Yiningille. Moskovan MM-kilpailussa 2010 Guo saavutti hopeaa joukkuekilpailussa Kiinan hävittyä Singaporelle. Rotterdamin MM-kilpailuissa 2011 Guo voitti Lin kanssa kultaa nelinpelissä sekä saavutti pronssia kaksinpelissä. Dortmundin MM-kilpailuissa 2012 Kiina ja Guo palasivat joukkuemaailmanmestariksi. Lontoon olympialaisissa 2012 Guo voitti joukkuekilpailussa kultaa Ding Ningin ja Li Xiaoxian kanssa.
Guo voitti kymmenennen maailmanmestaruutensa Pariisin MM-kilpailuissa 2013 naisten nelinpelissä parinaan Li Xiaoxia.
Guo oli maailmanrankingin ykkönen tammikuussa 2008.
Amy Frazier

Amy Frazier (s. 19. syyskuuta 1972 Saint Louis, Missouri, Yhdysvallat) on yhdysvaltalainen oikeakätinen uransa päättänyt tennispelaaja. Hän voitti kahdeksan WTA-turnausta kaksinpelissä ja neljä nelinpelissä.
Frazier voitti kaksinpelin WTA-turnauksen Wichitassa 1989, Oklahomassa 1990, Luzernissa 1992, Los Angelesissa 1994, Tokiossa 1995 ja 1999, Hobartissa 2004 sekä Quebec Cityssä 2005. Grand Slam -turnausten kaksinpeleissä hän ylsi puolivälieriin Australian avoimissa 1992 ja Yhdysvaltain avoimissa 1995. Frazier lopetti uransa vuonna 2006. Hän asuu Michiganissa.
Kefatsoliini

Kefatsoliini (C14H14S3N8O4) on kefalosporiineihin kuuluva orgaaninen yhdiste. Yhdistettä käytetään lääketieteessä antibioottina. Kefatsoliini kuuluu WHO:n laatimaan tärkeimpien lääkeaineiden luetteloon.
Ominaisuudet ja käyttö.
Huoneenlämpötilassa kefatsoliini on kiteistä ainetta. Yhdiste liukenee dimetyyliformamidiin ja veden ja etanolin, asetonin tai dioksaanin seoksiin. Poolittomiin orgaanisiin liuottimiin se ei liukene. Kefatsoliini on niin kutsutun ensimmäisen sukupolven kefalosporiini, ja sen teho bakteereja vastaan perustuu bakteerien soluseinän biosynteesin estoon. Kefatsoliini tehoaa grampositiivisista bakteereista stafylokokkeihin, ei kuitenkaan MRSA-kantoihin, streptokokkeihin sekä eräisiin "Bacillus"-suvun lajeihin. Osa näistä bakteereista on kuitenkin kehittänyt vastusutskyvyn lääkeaineille. Kefatsoliini tehoaa myös eräisiin gramnegatiivisiin bakteereihin, kuten kolibakteeriin ja "Klebsiella"-suvun lajeihin. Kefatsoliini annostellaan ruiskeena, koska lääkeaineen imeytyminen ruuansulatuskanavasta on heikkoa. Sitä käytetään muun muassa keuhkokuumeen, ihotulehdusten endokardiitin ja munuaistulehdusten hoitoon. Aikaisemmin sitä on käytetty runsaasti myös virtsatietulehdusten hoitoon, mutta nykyään vähemmän resistenttiyden kehittymisen vuoksi. Kefatsoliinia käytetään myös leikkausten jälkeisten tulehdusten ehkäisemiseen.
Haittavaikutukset.
Kefatsoliinin haittavaikutuksiin kuuluvat esimerkiksi allergiset oireet. Yhdiste voi myös aiheuttaa anemiaa ja lisätä verenvuotoa.
Sistema Brasileiro de Televisão

Sistema Brasileiro de Televisão (SBT) on brasilialainen televisiokanava, joka perustettiin 19. elokuuta 1981. SBT on Grupo Silvio Santosin omistuksessa.
American Society of Cinematographers

American Society of Cinematographers (ASC) on yhdysvaltalainen elokuvaajien ("cinematographers") ja erikoistehosteiden suunnittelijoiden ("special effects supervisors") yhdistys, joka on perustettu 1919. Sen jäseneksi pääsee vain kutsusta, ja vuoden 1990 paikkeilla jäseniä oli alle 200. Vuonna 2019 ASC:llä on 380 jäsentä. Jäseneksi hyväksytyillä on oikeus käyttää nimensä perässä lyhennettä ASC.
Yhdistys on vuodesta 1920 julkaissut kuukausittain elokuvauksen ammattilehteä "American Cinematographer". Vuonna 1986 ASC alkoi jakaa vuosittaisia palkintoja nimellä "ASC Awards for Outstanding Achievement in Cinematography".
Pyhä Malakias

Pyhä Malakias (keski-iiriksi "Máel Máedóc Ua Morgair", nykyiiriksi "Maelmhaedhoc Ó Morgair", latinaksi "Malachias", 1094 – 2. marraskuuta 1148) oli irlantilainen pyhimys ja Armaghin arkkipiispa. Hänen nimiinsä on pantu useita ihmeitä sekä apokryfinen ennustus 112 paavista. Pyhä Malakias oli ensimmäinen syntyperäinen irlantilainen, joka kanonisoitiin pyhimykseksi. Hänen veljensä Gilla Críst Ua Morgair oli Clogherin piispa 1126–1138.
Elämä.
Malakias eli Máel Máedóc, jonka sukunimi oli Ua Morgair, syntyi Armaghissa 1094; Bernhard Clairvauxlainen sanoo hänen olleen jalosukuinen. Hän sai koulutuksensa Armaghin apotin Imhar O'Haganin oppilaana, ja hänet vihki papiksi 1119 arkkipiispa Cellach, myöhemmin tunnettu Pyhänä Celsuksena. Malakias toimi arkkipiispan sijaisena ja apulaisena Armaghin hiippakunnassa, ja täydensi opintojaan Lismoressa. Hän auttoi Cellachia Irlannin kirkon uudistuksissa.
Vuonna 1124 Malakiaasta tuli Bangorin luostarin apotti ja hänet vihittiin Downin piispaksi. Hän osallistui Connorin hiippakunnan perustamiseen ja järjestämiseen, ja toimi sen piispana. Vuonna 1132 hänestä tuli Armaghin arkkipiispa, mutta johtuen juonitteluista ei voinut ottaa virkaansa vastaan kahteen vuoteen. Pyhä Bernhard kertoo hänen palauttaneen järjestyksen ja kurin Irlannin kirkkoon, ja ottaneen käyttöön roomalaisen liturgian. Hänet tunnettiin myös puutteenalaisten auttajana ja parantajana. Malakias istutti omenapuita ympäri Irlantia helpottaakseen nälänhätää.
Malakiaksen kerrotaan luopuneen Armaghin ja Connorin piispanistuimista 1136 tai 1137, mutta jatkaneen Downin piispana. Hän perusti augustinolaisluostarin Downpatrickiin, ja vierailtuaan 1139 Roomassa ja tavattuaan paavi Innocentius II:n hän perusti Mellifontin sisterssiläisluostarin Droghedan lähelle vuonna 1142. Malakias lähti uudestaan Roomaan 1148, mutta saavuttuaan Clairvaux'n luostariin hän sairastui ja kuoli 2. marraskuuta 1148.
Kunnioittaminen.
Katolisessa kirkossa Pyhän Malakiaan muistopäivää vietetään 3. marraskuuta, jotta se ei sekoittuisi 2. marraskuuta vietettävään kuolleiden muistojuhlaan. Hän on Armaghin sekä Downin ja Connorin hiippakuntien suojelija. Pyhä Malakias haudattiin Clairvaux'n luostariin, missä hän kuoli, mutta osa hänen luitaan siirrettiin pyhäinjäännöksinä muualle, kuten v. 1194 Mellifontin luostariin Irlantiin. Hänen päänsä on Troyesin katedraalissa.
Väitetty profetia.
Malakiakseen on liitetty hänen väitetysti vuonna 1139 Roomassa kirjoittamansa profetia, joka koostuu 112 epämääräisestä lauseesta ja jonka jotkut uskovat olevan ennustus kirjoitushetkellä vielä tulevista paaveista. Luettelo alkaa Celestinus II:sta ja päättyy paaviin nimeltä "Pietari Roomalainen", jonka aikana kirkkoa vainotaan ja Rooman kaupunki tuhoutuu. Profetiaa pidetään laajalti väärennöksenä, joka tehtiin vuonna 1595 auttamaan kardinaali Girolamo Simoncellin epäonnistuneita pyrkimyksiä tulla valituksi paaviksi.
Hätäjarru

Hätäjarru on erityisesti junissa ja metroissa käytettävä turvalaite, jolla kulkuvälineen voi pysäyttää matkustamosta käsin.
Hätäjarrun käyttöä koskevat tietyt säännöt, ja sitä saa käyttää ainoastaan vaaratilanteissa. Hätäjarrun käyttö ilman pätevää syytä on sakoilla rangaistava teko.
Hätäjarru on tarkoitettu tilanteisiin, joissa ihmisen henki tai turvallisuus on välittömässä vaarassa, esimerkiksi kulkuvälineen lähtiessä liikkeelle ja matkustajan ollessa sulkeutuvien ovien välissä. Hätäjarrun käyttö on sallittua myös silloin, jos huomataan ihmisen tai esteen olevan kiskoilla kulkuvälineen edessä.
Myös ohjaamossa on erillinen hätäjarru, jota kuljettaja voi käyttää mahdollisessa vaaratilanteessa.
Tecmo World Wrestling

Tecmo World Wrestling () on Tecmon kehittämä ja julkaisema showpaini-aiheinen urheilupeli. Peli on julkaistu vuonna Nintendo Entertainment Systemille. 
Pelaaminen.
Pelaaja voi valita painijansa kymmenestä fiktiivisestä painijasta. Pelissä on myös puhekuplin tapahtuva selostus.
Vastaanotto.
Mikrobitin Jukka Tapanimäki antoi pelille 75 pistettä sadasta.
Gretel Hemgård

Elin Gretel Marita Hemgård (s. 28. tammikuuta 1948 Perniö) on suomalainen maisema-arkkitehti, joka työskentelee Maisemasuunnittelu Hemgård -yrityksessään.
Ura.
Hemgård kirjoitti ylioppilaaksi 1967, valmistui puutarhuriksi Turussa 1969 ja diplomi-insinööriksi Hannoverissa Saksassa 1975.
Hemgårdin merkittäviä suunnittelutöitä ovat muun muassa:
Julkaisut.
Hemgård on kirjoittanut yksin ja yhdessä muiden kanssa useita artikkeleita maisema-arkkitehtuuriin liittyviin julkaisuihin:
Kirjasampo

Kirjasampo on suomalaisten kirjastojen valtakunnallinen kirjallisuuden verkkopalvelu. Se on osa Kirjastot.fi-kokonaisuutta, joka on väylä kaikkiin kirjastopalveluihin. Kirjasammossa voi hakea tietoa kirjoista ja kirjailijoista. Palvelun tietokannan perustiedot ovat peräisin Helmet-kirjastojen tietokannasta. Tietoja on täydennetty muun muassa asiasanoilla, kansikuvilla ja kirjailijatiedoilla. Kirjasammon kotimaiset kirjailijatiedot koostuvat pääosin Suomen maakuntakirjastojen tekemien kirjailijasivustojen tiedoista. Lasten- ja nuortenkirjojen kuvailutietojen olennaisena lähteenä ovat olleet Lastenkirjainstituutin tekemät kuvaukset. Kirjasammon tietokanta täydentyy jatkuvasti uutuuskirjojen ja uusien tekijöiden tiedoilla. Verkkosivustolle tuotetaan myös toimitettua sisältöä, kuten lukuvinkkejä, artikkeleita, uutisia ajankohtaisista kirjallisuusaiheista, erilaisiin teemoihin perustuvia kirjahyllyjä ja lukuvinkkilistoja. Palvelua rahoittaa Suomen opetus- ja kulttuuriministeriö. 
Tausta ja historia.
Kirjasampo on kehitetty, jotta kirjastojen keräämä kirjallisuustieto olisi haettavissa samalta sivustolta. Kyseessä on semanttisen webin eli linkitetyn tiedon teknologiaa hyödyntävä verkkopalvelu. Se perustuu Semanttisen laskennan tutkimusryhmässä (SeCo, Aalto yliopisto, Helsingin yliopisto) kehitettyyn teknologiaan, menetelmiin ja julkaisukonsepteihin. Kirjasammon tiedontallennukseen käytetään Semanttisen laskennan tutkimusyksikön kehittämää SAHA-annotaatiotyökalua, johon tehtävässä sisällönkuvailussa hyödynnetään siihen integroituja ontologioita. Kuvailutietojen tallennustyö kirjastoissa alkoi vuonna 2009. Kirjasampo.fi-verkkosivusto avautui syyskuussa 2011. Palvelu on alusta asti ollut kaksikielinen. 
Toiminta ja yhteistyö.
Kirjasammon toimitus on tehnyt yhteistyötä esimerkiksi muiden Kirjastot.fi-palvelujen, Yleisradion ja Suomen tietokirjailijat ry:n kanssa. Jo useampana vuonna on toteutettu yhteistyöprojekti, jossa vinkataan kirjoja Docventures-dokumenttisarjan jaksojen teemoista Helmet-kirjaston kanssa. Palvelu tuottaa yhdessä Kirjastokaistan kanssa Kirjan taajuudella -nimistä podcast-sarjaa. Kirjasampo oli mukana Yle Kirjojen Suomi -hankkeessa, joka toteutettiin vuonna 2017. Kirjasammossa on nykyisin myös tietokirjallisuutta esittelevä sivu. 
Sivupiiri on Kirjasammon lasten- ja nuortenkirjallisuutta esittelevä osio. Siellä julkaistaan omaa toimitettua sisältöä, kuten vinkkejä, kirjatrailereita, lasten- ja nuortenkirjallisuuteen liittyviä uutisia ja kirjalistoja. Kirjasammon ruotsinkielinen sivusto on nimeltään Boksampo. 
Kirjasammon verkkopalveluun tehtiin vuonna 2018 yhteensä yli kaksi miljoonaa käyntiä.
Samuel Nyman

Samuel Nyman (s. 1987 Hanko) on suomalainen radiotoimittaja ja juontaja. Hän toimi helmikuusta 2019 Radio Cityn iltapäiväohjelman juontajana syksyyn 2020 asti, jolloin hän siirtyi juontamaan Cityn Aamua yhdessä Jere Jääskeläisen kanssa..
Vuonna 2011 hän aloitti HEO kansanopistossa radio- ja TV-journalismi opinnot ja pääsi harjoitteluun NRJ-radiokanavalle. Harjoittelun päätyttyä hän juonsi NRJ:n perjantai-iltapäivää yhdessä Jani Jääskeläisen kanssa.
Lisäksi Nyman on työskennellyt juontajana muun muassa The Voicella ja YleX:llä. 
Nyman nähtiin myös cameoroolissa vuonna 2016 elokuvassa "Onnenonkija".
Kaivos ja kartano

Kaivos ja kartano ("The Stars Look Down") on Carol Reedin ohjaama brittiläinen draamaelokuva vuodelta 1940. A. J. Croninin romaaniin (1935) perustuva elokuva kertoo koillisenglantilaisen kaivoskylän elämästä lakkoineen ja kaivosonnettomuuksineen ja eri yhteiskuntaluokkineen. Pääosia näyttelevät Michael Redgrave ja Margaret Lockwood.
Vastaanotto.
Vuonna 1940 valmistunut elokuva tuli Suomessa teattereihin vasta sotien jälkeen 1948. "Helsingin Sanomien" Paula Talaskivi kirjoitti "Kaivoksen ja kartanon" muistuttavan elokuvaa "Vihreä oli laaksoni" (1941) muttei aivan nousevan sen tasolle. ”Vetoava inhimillinen ajatus tuntuu kautta linjan elokuvassa vahvasti, ja suuren onnettomuuden vaikutus kaivostyöläisyhteiskunnassa on saatu esiin niin, että sen tuntee painostavana vielä kauan jälkeenkin päin.”
Myöhempi tv-sarja.
Granada Television teki saman Croninin romaanin pohjalta 1970-luvun keskivaiheilla Suomenkin televisiossa esitetyn 13-osaisen minisarjan, jonka nimi oli myös "Kaivos ja kartano".
Jan Lehane

Jan Lehane O'Neill (o.s. Lehane; s. 9. heinäkuuta 1941 Grenfell, Uusi Etelä-Wales, Australia) on australialainen oikeakätinen uransa päättänyt tennispelaaja. Hän sijoittui Australian avoimen tennisturnauksen naisten kaksinpelissä toiseksi neljästi peräkkäin 1960–1963.
Hurricanes (rugby union)

Hurricanes (aiemmin Wellington Hurricanes) on vuonna 1996 perustettu rugby union -joukkue Wellingtonista Uudesta-Seelannista. Se pelaa monikansallisessa Super Rugby -liigassa, ja kuuluu sarjan Uuden-Seelannin konferenssiin. 
Hurricanes on yksi alun perin Super 12 -nimellä tunnetun sarjan perustajajäsenistä. Joukkue on voittanut sarjan mestaruuden kerran, kaudella 2016.
Kotiottelunsa Hurricanes pelaa 34 500-paikkaisella Westpac Stadiumilla.
Thekla von Gumpert

Thekla von Schober, o.s. von Gumpert (28. kesäkuuta 1810 Kalisch, Preussin kuningaskunta – 1. huhtikuuta 1897 Dresden, Preussin kuningaskunta) oli saksalainen aatelinen ja lasten- ja nuortenkirjailija. Kirjoillaan "Töchter-Album" ja "Herzblättchens Zeitvertreib" hän on saksalaisen tyttökirjallisuuden perustaja.
Suku ja koulutus.
Thekla von Gumpertin vanhemmat olivat lääkintäneuvos Christian Gottlieb von Gumpert ja Henriette von Eckartsberg und Weißtrupp, hän oli heidän kolmanneksi vanhin lapsensa. Vanhempien avioliittoa ja perheen elämää on kuvattu ”äärettömän onnelliseksi”. Perheen muutettua vuonna 1815 Poseniin Thekla pääsi kosketuksiin Posenin suuriruhtinaskunnan kuvernöörin, ruhtinas Antoni Henryk Radziwiłłin (1775–1833) ja tämän tyttären, prinsessa Wanda Radziwiłł Czartoryskin (1813–1846) kanssa. Gumpertin perheen köyhdyttyä Thekla von Gumpert toimi kotiopettajana. Siirryttyään Wanda Czartoryskin aviomiehen ja lasten mukana Dresdeniin hän tutustui lastentarhojen perustajaan Friedrich Fröbeliin, jonka tunnuslause oli ”Kommt, lasset uns unseren Kindern leben!” (Sallikaa lastemme elää!'). Ystävänsä prinsessa Wandan kuoltua vuonna 1846 hän otti tämän lasten kasvatuksen hoitaakseen.
Kirjallinen ura.
Gumpert julkaisi vuonna 1848 paljon sekä kielteistä että myönteistä huomiota saaneen kirjasen "Für deutsche Frauen", jossa hän hahmotteli lastentarhojen toimintaa ja nuorten tyttöjen opetusta. Hän ilmoittautui seuraavana talvena pidettävälle Fröbelin lastentarhanopettajien koulutuskurssille, mutta sairastuminen esti hänen osallistumisensa. 
Puolisonsa kuoleman jälkeen ruhtinas Adam Konstanty Czartoryski avioitui vuonna 1852 uudelleen kreivitär Elzbieta Działyńskan kanssa Poznańista, ja Gumpert muutti äitinsä luokse Berliiniin ja keskittyi kirjoittamiseen. 
Avioliitto.
Thekla von Gumpert avioitui vuonna 1856 46-vuotiaana 60-vuotiaan weimarilaisen lähetystöneuvos ja runoilija Franz von Schoberin (1796–1882) kanssa. Avioliitto ei kuitenkaan tuonut hänen toivomaansa onnea, ja pariskunta asettui asumaan erilleen vuonna 1860.
Sunwolves

Sunwolves () on vuonna 2015 perustettu rugby union -joukkue Tokiosta Japanista. Se pelaa monikansallisessa Super Rugby -liigassa, ja kuuluu sarjan Australian konferenssiin.
Kolmella ensimmäisellä kaudellaan Sunwolves on ollut yksi sarjan huonoimpia joukkueita. Se on sijoittunut kaksi kertaa viimeiseksi ja kerran toiseksi viimeiseksi. 45 ottelusta se voitti vain kuusi, ja pelasi lisäksi yhden tasapelin.
Sunwolvesin kotikenttänä toimii pääsääntöisesti Chichibunomiyan rugbystadion, jonka katsojakapasiteetti on 27 188. Lisäksi osan kotiotteluistaan joukkue on pelannut Singaporessa.